স্রষ্টার অস্তিত্ব মানব মননের ইতিহাসের এক অন্যতম জিজ্ঞাসা। জীবনের উদ্দেশ্য, অর্থ প্রভৃতির সাথে ওতপ্রোতভাবে জড়িয়ে আছে পরম স্রষ্টার অস্তিত্বের প্রশ্ন। মানবের জ্ঞানার্জনের পদ্ধতি যেমন দর্শন বা বিজ্ঞান কোনোটি স্রষ্টার অস্তিত্বের বিষয়ে চূড়ান্ত সিদ্ধান্ত দিতে পারে না। বিজ্ঞান বা দর্শন দিয়ে এটাই প্রমাণ করা সম্ভব নয় যে, আমাদের চোখের সামনে থাকা এই বিশ্বজগতের আসলেই অস্তিত্ব আছে, আমরা কেউ হ্যালুসিনেশানের ঘোরে নেই। কিন্তু এরপরও আমরা দৃঢ়ভাবে বিশ্বাস করি বিশ্বজগতের অস্তিত্ব আসলেই রয়েছে। একে বলা হয় self evident thruth। স্রষ্টার অস্তিত্বে বিশ্বাসও অনুরূপ বুনিয়াদি ও মৌলিক বিশ্বাস। অন্যদিকে স্রষ্টার অস্তিত্বকে অস্বীকার করার অর্থ হল, এই বিশ্বজগৎ যে প্রকৃত অস্তিত্বশীল এবং আমরাও যে বাস্তবিক অস্তিত্বে বিরাজমান তা অস্বীকার করা। এই বিশ্বাসও কিন্তু হাওয়া থেকে আনা নয়। প্রথমত এই বিশ্বাস হলো ইসলামি ধর্মমতের একটি গুরুত্বপূর্ণ অংশ। ইসলামি চিন্তাধারায় একে বলা হয় “ফিতরাহ্” – সহজাত প্রবৃত্তি যা দিয়ে মহান আল্লাহ্‌ আমাদের সৃষ্টি করেছেন। এটি হল স্রষ্টার অস্তিত্বের এক প্রাকৃতিক, সহজাত অনুভূতি। আমরা জানি আল্লাহ্‌র অস্তিত্ব রয়েছে। সেই সাথে এই ঐশ্বরিক সত্তাকে উপাসনা করার এক সহজাত আকুলতাও অনুভব করি মনের কোণে।